Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2021/C 81/14)

Šis paziņojums ir publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

STANDARTA GROZĪJUMA APSTIPRINĀŠANAS PAZIŅOJUMS

“MOSCADELLO DI MONTALCINO”

PDO-IT-A1440-AM02

Paziņojuma datums: 10.11.2020.

APSTIPRINĀTĀ GROZĪJUMA APRAKSTS UN PAMATOJUMS

1. Produktu veidu noteikumi – teksta redakcija

Ir standartizēti produktu veidu noteikumi, lai padarītu dažādo ar ACVN “Moscadello di Montalcino” apzīmēto vīnu marķējumu skaidrāk saprotamu un vieglāk izlasāmu. Attiecībā uz vīnogu šķirnēm izmaiņas nav veiktas.

Šis formālais grozījums attiecas uz produkta specifikācijas 1. un 2. punktu, bet vienoto dokumentu neietekmē.

2. Ražošanas apabala apraksts – teksta redakcija

Ir sīkāk aprakstītas ražošanas apgabala robežas.

Teksta redakcija neietver grozījumus attiecībā uz ražošanas apgabalu. Tomēr izmaiņas bija nepieciešamas, jo apvienojās divas pašvaldības – Montalcino un San Giovanni d’Asso, kuras tagad ietilpst vienā pašvaldības teritorijā ar nosaukumu Montalcino.

Ražošanas apgabala detalizētajā aprakstā ir norādītas sākotnējās ACVN robežas. Tādējādi ir skaidrs, ka tajā nav ietverta atsauce uz bijušo San Giovanni d’Asso pašvaldību, kas pēc abu pašvaldību apvienošanās tagad ietilpst Montalcino pašvaldības teritorijā.

Šis grozījums attiecas uz produkta specifikācijas 3. punktu. Attiecīgi tiek grozīts vienotā dokumenta 6. punkts.

3. Attiecīgajam apvidum izvirzītās prasības – informācijas atjaunināšana

Ir svītrota atsauce uz ļoti mitru augsni, kas atrodas ielejās. Tas veikts ar mērķi izslēgt teritorijas, kuras neatbilst nosaukuma kvalitātes prasībām.

Ir svītrotas arī atsauces uz prasībām, kas attiecas uz augstumu virs jūras līmeņa, kā arī ģeoloģisko sastāvu un izcelsmi. Tas ir saistīts ar klimata pārmaiņām un jaunāko kartēšanas tehnoloģiju, kuras rezultātā vairs nav nepieciešams aprakstīt ģeoloģiskās, morfoloģiskās un augstuma prasības apvidum, kurā tiek audzētas vīnogas “Moscadello di Montalcino” vīna ražošanai.

Visbeidzot, ir svītrota atsauce uz rūpīgo vīnogu atlases procesu, jo šāda metode vairs netiek izmantota visā valstī.

Grozījumi saistībā ar atjaunināto informāciju, kā arī citas izmaiņas produkta specifikācijas 4. punkta formulējumā vienoto dokumentu neietekmē.

4. Vēlā raža – izmaiņas formulējumā

Lai nodrošinātu konsekvenci, specifikācijā iekļautie noteikumi attiecībā uz vīndarības procesu ir pārcelti no 6. punkta un 5. punktu.

Šīs izmaiņas vienoto dokumentu neietekmē.

5. Izmaiņas ar ACVN “Moscadello di Montalcino” apzīmētā pusdzirkstošā vīna aprakstā

Pusdzirkstošā vīna minimālā faktiskā spirta tilpumkoncentrācija ir palielināta no 4,5 % uz 7 %, lai tā atbilstu Regulas (ES) Nr. 1308/2013 VII pielikuma II daļā ietvertajiem noteikumiem.

Ir uzskaitīti attiecīgā ACVN produktu veidi, lai izšķirtu to specifiskās analītiskās un organoleptiskās īpašības.

Šis grozījums attiecas uz produkta specifikācijas 6. punktu un vienotā dokumenta 4. punktu.

6. Prasības svītrošana attiecībā uz korķa aizbāžņiem un prasības noteikšana attiecībā uz tikai un vienīgi stikla pudeļu izmantošanu

Saskaņā ar grozījumu ir iespējams izmantot jebkāda veida korķus, kas atļauti spēkā esošajos tiesību aktos, izņemot kroņkorķus. Grozījums izdarīts, pamatojoties uz jaunajām tehnoloģijām dažādu veidu pudeļu korķu izmantošanā, kas ļauj saglabāt augstos kvalitātes standartus, kuri noteikti attiecībā uz nosaukumu “Moscadello di Montalcino”. Ir nolemts atļaut tikai stikla pudeļu izmantošanu, lai nodrošinātu labākos apstākļus produkta uzglabāšanai.

Šis grozījums attiecas uz produkta specifikācijas 7. punktu un vienotā dokumenta 9. punktu.

7. Nosaukumi – papildu atsauces

Ir aizliegts izmantot terminu “collezione” (kolekcija), lai izvairītos no liekām papildu atsaucēm.

Termina “cascina” (lauku saimniecība) izmantošana ir aizliegta, jo tas neattiecas uz Toskānā pastāvošo tradīciju.

Saskaņā ar spēkā esošajiem tiesību aktiem kā alternatīvu terminam “vigna” (vīndārzs) ir atļauts izmantot terminu “vigneto” (kas ir šā vārda sinonīms).

Šie formālie grozījumi attiecas uz produkta specifikācijas 7. punktu, bet vienoto dokumentu neietekmē.

8. Saikne ar ģeogrāfisko apgabalu – formāls specifikācijas grozījums

Ir grozīts formulējums, lai atspoguļotu specifikācijā un vienotajā dokumentā ietverto informāciju.

Šis ir formāls grozījums, kas neatceļ saikni, kura norādīta Regulas (ES) Nr. 1308/2013 93. panta 1. punkta a) apakšpunkta i) punktā.

Šis grozījums attiecas uz produkta specifikācijas 8. punktu un vienotā dokumenta 8. punktu.

VIENOTAIS DOKUMENTS

1. Produkta nosaukums

“Moscadello di Montalcino”

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

8. Pusdzirkstošais vīns

4. Vīnu apraksts

“Moscadello di Montalcino” Tranquillo (negāzēts vīns)

Krāsa: salmu dzeltena.

Aromāts: šķirnei raksturīgs, maigs, svaigs un noturīgs.

Garša: aromātiska, salda, sabalansēta, šķirnei ‘Moscato’ raksturīga.

Minimālā kopējā spirta tilpumkoncentrācija: 10,5 %, no kuriem vismaz ceturtdaļu veido potenciālā spirta tilpumkoncentrācija.

Minimālā faktiskā spirta tilpumkoncentrācija: 4,5 %.

Minimālais bezcukuru ekstrakta saturs: 17 grami uz litru.

Ja tabulā vērtības nav norādītas, attiecīgie analītiskie parametri atbilst robežvērtībām, kuras noteiktas valsts un ES tiesību aktos.

Vispārīgās analītiskās īpašības Maksimālā kopējā spirta tilpumkoncentrācija (tilp. %): Minimālā faktiskā spirta tilpumkoncentrācija (tilp. %): Minimālais kopējais skābums: 4,5 grami uz litru (izteikts vīnskābē) Maksimālais gaistošais skābums (miliekvivalentos uz litru): Maksimālais kopējais sēra dioksīda saturs (miligramos uz litru):

“Moscadello di Montalcino” Frizzante (pusdzirkstošais vīns)

Putas: smalkas un dzīvīgas.

Krāsa: gaiši salmu dzeltena.

Aromāts: šķirnei raksturīgs, maigs, svaigs un noturīgs.

Garša: aromātiska, salda, sabalansēta, vīnogu šķirnei ‘Moscato’ raksturīga.

Minimālā kopējā spirta tilpumkoncentrācija: 10,5 %, no kuriem vismaz ceturtdaļu veido potenciālā spirta tilpumkoncentrācija.

Minimālā faktiskā spirta tilpumkoncentrācija: 7 %.

Minimālais bezcukuru ekstrakta saturs: 17 grami uz litru.

Ja tabulā vērtības nav norādītas, attiecīgie analītiskie parametri atbilst robežvērtībām, kuras noteiktas valsts un ES tiesību aktos.

Vispārīgās analītiskās īpašības Maksimālā kopējā spirta tilpumkoncentrācija (tilp. %): Minimālā faktiskā spirta tilpumkoncentrācija (tilp. %): Minimālais kopējais skābums: 4,5 grami uz litru (izteikts vīnskābē) Maksimālais gaistošais skābums (miliekvivalentos uz litru): Maksimālais kopējais sēra dioksīda saturs (miligramos uz litru):

“Moscadello di Montalcino” Vendemnia Tardiva (vēlās ražas vīns)

Krāsa: salmu dzeltena līdz zeltaini dzeltena.

Aromāts: šķirnei raksturīgs, maigs un noturīgs.

Garša: aromātiska, salda un sabalansēta.

Minimālā kopējā spirta tilpumkoncentrācija: 15 %, no kuriem 11,5 % ir faktiskā spirta tilpumkoncentrācija un 3,5 % potenciālā spirta tilpumkoncentrācija.

Minimālais bezcukuru ekstrakta saturs: 24 grami uz litru.

Ja tabulā vērtības nav norādītas, attiecīgie analītiskie parametri atbilst robežvērtībām, kuras noteiktas valsts un ES tiesību aktos.

Vispārīgās analītiskās īpašības Maksimālā kopējā spirta tilpumkoncentrācija (tilp. %): Minimālā faktiskā spirta tilpumkoncentrācija (tilp. %): Minimālais kopējais skābums: 4 grami uz litru (izteikts vīnskābē) Maksimālais gaistošais skābums (miliekvivalentos uz litru): 25 Maksimālais kopējais sēra dioksīda saturs (miligramos uz litru):

5. Vīndarības metodes

a. Īpašās vīndarības metodes

“Moscadello di Montalcino” vēlās ražas vīna ražošana

Īpašā vīndarības metode

“Moscadello di Montalcino” vēlās ražas vīnam ir jānodrošina vismaz viena gada kopšanas periods, sākot no 1. janvāra nākamajā gadā pēc vīnogu ražas novākšanas. Tas ir jānodod patēriņam līdz 1. janvārim otrajā gadā pēc vīnogu ražas novākšanas. Ir aizliegta jebkāda veida bagātināšana.

Kopšanas laikā vīnam var veikt otrēju raudzēšanu, kas gada aukstajos mēnešos norisinās lēnāk.

b. Maksimālais ražas iznākums

“Moscadello di Montalcino” negāzētais un pusdzirkstošais vīns

10 000 kg vīnogu no hektāra

“Moscadello di Montalcino” negāzētais un pusdzirkstošais vīns

65 hl no hektāra

“Moscadello di Montalcino” vēlās ražas vīns

5 000 kg vīnogu no hektāra

“Moscadello di Montalcino” vēlās ražas vīns

22,5 hl no hektāra

6. Noteiktais ģeogrāfiskais apgabals

Attiecībā uz vīnogām, kuras ir piemērotas ar ACVN “Moscadello di Montalcino” apzīmētā vīna darīšanai, ražošanas apgabals aptver daļu no Montalcino pašvaldības teritorijas. Tā noteiktās robežas aprakstītas šajā punktā.

Robeža sākas no Serlate upes un Sala notekkanāla sateces, no ziemeļiem virzās lejup dienvidu virzienā, tālāk uz dienvidaustrumiem, pie 152,0 m augstuma atzīmes šķērso vietējās nozīmes Vodice ceļu un seko Serlate upes līkumu iezīmētajam ceļam, izņemot četrus punktus, kuros robeža pavirzās uz rietumiem no upes. Pēdējā no šiem punktiem robeža turpina vīties aptuveni 150 m augstumā v. j. l., lielākoties virzoties paralēli Cassia valsts ceļam.

Aptuveni 250 m attālumā no Canapaccia villas (Z–ZA virzienā) un Galluzzo villas (Z–ZR virzienā), kas atrodas 157 m augstumā v. j. l., un aptuveni 60 m attālumā no 157 m augstuma atzīmes robeža nošķiras no Serlate upes tecējuma un maina virzienu uz A–ZA, virzoties pa nelielu notekkanālu (Toskānas reģionālajā datubāzē reģistrēts ar numuru GID 195830; IDRETLR79 TS21273), kas sākas tieši uz rietumiem no ceļa, kas savieno Finestrina villu un Laugnano villu. Robeža virzās augšup uz ziemeļiem no notekkanāla iztekas, sasniedzot 207 m v. j. l., un savienojas ar privātu ceļu, kas ved no Finestrina villas uz Laugnano villu.

Šajā vietā tā pagriežas teju 90° leņķī un turpinās paralēli ceļam (tā rietumu pusē) Z–ZA virzienā aptuveni 110 m garumā, līdz dažus metrus pirms 239,4 m augstuma atzīmes tā vēlreiz pagriežas 90° leņķī virzienā uz austrumiem. Robeža turpinās uz austrumiem aptuveni 250 m garumā, tālāk virzās lejup A–DA virzienā gar nelielu notekkanālu (dabisku noteci, kas ieplūst Serlate upē; Toskānas reģionālajā datubāzē reģistrēta ar numuru GID 195804; IDRETLR79 TS21183), līdz sasniedz 180 m augstumu v. j. l.

Šādā augstumā tā turpina virzīties uz Z–ZA, līdz sasniedz vēl vienu nelielu notekkanālu (tas sākas tieši uz austrumiem no Laugnano villas; Toskānas reģionālajā datubāzē reģistrēts ar numuru GID 195563; IDRETLR79 TS21025) un seko kanāla tecējumam līdz satekai ar Serlate upi.

No šā sateces punkta robeža virzās pa Serlate upi Z–ZA virzienā līdz 166,6 m augstuma atzīmei, kur tā savienojas ar nelielu notekkanālu (tas sākas pie Podernuovo villas un plūst uz rietumiem; Toskānas reģionālajā datubāzē reģistrēts ar numuru GID 195483; IDRETLR79 TS20950). Robeža turpinās pa notekkanālu austrumu virzienā aptuveni 500 m garumā, tad pagriežas par 90° uz dienvidiem un virzās augšup pa kalna nogāzi, kas noklāta ar mežiem; šajā kalnā slejas La Casella villa. Tā turpina ceļu augšup gar šķirtni, kas sadala mežu platību un lauksaimniecības zemi.

Sasniedzot kalna virsotni, kur vijas arī ceļš starp La Casella un Podernuovo, robeža turpinās Torre villas virzienā, kas atrodas uz DA, paralēli ceļam 40 m garumā. Šajā punktā ceļš pagriežas par aptuveni 90° uz dienvidaustrumiem, kur tas savienojas ar robežu.

No Torre villas robeža turpinās aptuveni 140 m garumā gar Vergelle pašvaldības ceļu, kas ved uz Vigna vīna darītavu, un tālāk uz D–DA starp 322,6 m un 319,5 m augstuma atzīmi. Tieši virs Vigna vīna darītavas, kas atrodas 319,5 m v. j. l., robeža virzās lejup pa apstrādātajām zemes platībām lēzenajā nogāzē līdz Traversa dei Monti provinces ceļam (Nr. 14), kas savukārt atrodas 260 m augstumā v. j. l.

Robeža seko ceļam aptuveni 50 m garumā uz Z–ZA un tad taisnā leņķī pagriežas pa labi uz DA, šķērsojot Asciano–Monte Antico dzelzceļa līniju, līdz Asso upei. Tālāk tā turpinās ZA virzienā gar upi līdz satekai ar Banditelli notekkanālu, kas atrodas pie 241,5 m augstuma atzīmes.

Virzoties uz ZA pa notekkanālu aptuveni 300 m garumā un tad lejup pa nogāzi D–DA virzienā līdz 356,1 m v. j. l., robeža šķērso ceļu, kas savieno Mirabello villu un Mirabellaccio villu.

Tālāk robeža turpinās uz dienvidiem 580 m garumā līdz vietai, kur pie 258,7 m augstuma atzīmes Pagaccina notekkanāls satek ar Borgasso kanālu.

No šīs vietas ražošanas apgabala robeža, turpinoties pulksteņrādītāja virzienā, savienojas ar robežu, kas atdala Montalcino pašvaldības administratīvo teritoriju un šādu pašvaldību teritorijas: San Quirico d’Orcia, Castiglione d’Orcia, Castel del Piano, Cinigiano, Civitella Paganico, Murlo un Buonconvento, līdz tā atkal savienojas ar Serlate upes un Sala notekkanāla sateci, kas plūst no ziemeļiem uz dienvidiem.

7. Galvenās vīna vīnogu šķirnes

‘Moscato Bianco B.’ – ‘Moscato’

8. Saiknes vai saikņu apraksts

ACVN “Moscadello di Montalcino”

“Moscadello di Montalcino” vīna ražošanas apgabals atrodas Toskānas dienvidaustrumos, 40 km uz dienvidiem no Siena pilsētas. Tas ir kalnains apvidus, kuru ieskauj trīs upju – Orcia, Asso un Ombrone – ielejas. Apgabala augstums ir robežās no 120 m līdz 650 m virs jūras līmeņa. Jūra atrodas aptuveni 40 km attālumā uz rietumiem, mērot taisnā līnijā. Uz austrumiem no apgabala stiepjas Apenīnu kalni, kas vijas lejup caur Itālijas vidusdaļu.

Šeit valda Vidusjūrai raksturīgs klimats, kas galvenokārt ir sauss. Apgabalam raksturīgas arī kontinentālā klimata iezīmes, jo tas atrodas starp jūru un Apenīnu centrālo daļu. Vairums nokrišņu izkrīt pavasara un rudens mēnešos. Vidējais gada nokrišņu daudzums ir ap 700 mm. Augstumā virs 400 m ziemā ir iespējams arī sniegs. Kalnu vidusjoslu neietekmē migla, pavasara salnas vai zemes apledošana, bet pastāvīgi vējainais laiks nodrošina labākos apstākļus augu veselībai. Visā augu augšanas posmā gaisa temperatūra galvenokārt ir mērena un dienas ir saulainas, ar skaidrām debesīm. Šādi apstākļi ir ideāli, lai vīnogas nogatavotos pakāpeniski un pilnībā nobriestu.

Montalcino kalnā ir atrodamas vairāku veidu augsnes, kuras izveidojušās dažādās ģeoloģiskajās ērās. Tās ietver smilšakmeni, kas dažviet sastopams kopā ar kaļķakmeni, Alberese kaļķakmeni un slānekļa šīferi (galestro), kā arī dažādu struktūru augsnes, kuras mēdz būt ar lielāku smilšu vai māla piejaukumu. Kaļķakmens augsnes, kurām parasti ir zems organiskās vielas saturs un salīdzinoši mazs mitruma daudzums, zināmā mērā ierobežo ‘Moscato Bianco’ un citu atļauto vīnogu šķirņu augšanas sparu un attiecīgi arī ražas iznākumu. Gaisa plūsmas un noteiktais saules gaismas daudzums ļauj vīnogām sasniegt perfektu gatavības pakāpi (auga veselības ziņā).

Gadsimtiem ilgi Montalcino kalns ir bijis “Moscadello” vīna mājvieta. Vēstures liecības sniedzas līdz pat 15. gs. 1540. gadā rakstnieks Pietro Aretino no Venēcijas nosūtīja pateicības vēstuli savam draugam, izsakot atzinību par dāvanā saņemto “muciņu ar izsmalcināto un maigo “Moscadello” vīnu, kura noapaļotā un vieglā garša ar dzirkstošo eksploziju, kas šķietami kņudina un satricina lūpas, liek alkt pēc vēl viena malka (..)”.

Vatikāna arhīva dokumenti, kas datēti ar 1591. gadu, liecina, ka Sant’Antimo klosterim piederošajos zemes īpašumos “Moscadello” vīnu ražoja laukkopji pusgraudnieki. 17. gs. pirmajās desmitgadēs pāvests Urbāns VIII cildināja šā vīna “intensitāti un garšu” un ļoti apdomīgi “bieži mēdza to pasūtīt sev un savam galmam”. Slavenu 17., 18. un pat 19. gs. ceļotāju žurnālos un aprakstos bieži atrodamas jūsmīgas atsauces uz “Moscadello di Montalcino” kā “vienu no Toskānas smalkākajiem un iecienītākajiem vīniem”.

Ir kāds labi zināms Francesco Redi – Arezzo mituša ārsta, dzejnieka, augsti izglītota vīra un ievērojama zinātnieka – teiciens. 1685. gadā grāmatā “Bakhs Toskānā ” viņš godināja zemes labākos vīnus, līksmi atdarinot Senās Grieķijas bakhanālijas dziesmas. Par “Moscadello di Montalcino” vīnu viņš dziedāja: “Apburošais / dievišķās dabas / “Moscadelletto / di Montalcino””.

Ir daudz vēsturisku aprakstu par slaveniem cilvēkiem, kuri apliecinājuši “Moscadello” izcilību. Nozīmīgāko liecību ir atstājis izcilais dzejnieks Ugo Foscolo. Tā attiecas uz laiku, ko viņš pavadīja Florencē, saules pielietajā Bellosguardo kalnā, dramatiskākajā savas dzīves periodā (1812–1813). Piedzīvojot finansiālas grūtības, aizdomas par antibonapartisma darbībām un izstumšanu no Milānas literārās sabiedrības, Foscolo mierinājumu radošajām raizēm rada glāzē laba “Moscadello di Montalcino” vīna, kuru viņš ar lepnumu piedāvāja arī saviem draugiem.

Pusdzirkstošais, ar ACVN “Moscadello di Montalcino” apzīmētais vīns ir gaiši salmu dzeltens. Negāzētajam vīnam krāsa ir nedaudz tumšāka, savukārt vēlās ražas vīnam raksturīga salmu dzeltena līdz zeltaina nokrāsa. Tam piemīt sabalansēts un svaigs šķirnei ‘Moscato’ raksturīgs aromāts, dažkārt ar ziedu niansēm, ja vīna darīšanā ir izmantotas iežuvušas vīnogas. Negāzētajā vīnā harmoniski un baudāmi saplūst saldās un aromātiskās garšas nianses. Pusdzirkstošajam vīnam ir patīkami atsvaidzinošas putas, savukārt vēlās ražas vīnu raksturo maigi noapaļota garša. Negāzēto un pusdzirkstošo “Moscadello di Montalcino” bauda kā jaunu vīnu, savukārt vēlās ražas vīnu var dažus gadus noturēt.

Vīns ir teicami piemērots pasniegšanai maltītes noslēgumā kā lieliska piedeva konditorejas izstrādājumiem, servējot to vidēja izmēra glāzēs, 10–12 °C temperatūrā. Tas ļoti labi sader arī ar zilo sieru. Kulinārijā to var izmantot kā pamatu saldām mērcēm, kuras pasniedz kopā ar izsmalcinātiem ēdieniem.

9. Būtiski papildu nosacījumi (iepakojums, marķēšana, citas prasības)

“Moscadello di Montalcino”

Tiesiskais regulējums:

valsts tiesību akti

Papildu nosacījuma veids:

noteiktajā ģeogrāfiskajā apgabalā veikta pildīšana pudelēs

Nosacījuma apraksts:

— 2010. gada 8. jūnija dekrēts,

— 2011. gada 30. novembra Ministrijas dekrēts,

— vīna ražošana noteiktajā apgabalā:

saskaņā ar produkta specifikāciju vīna darīšana, uzglabāšana, kopšana mucās, kā arī kopšana un pildīšana pudelēs ir jāveic ražošanas apgabalā.

“Moscadello di Montalcino”

Tiesiskais regulējums:

valsts tiesību akti

Papildu nosacījuma veids:

papildu noteikumi attiecībā uz marķējumu

Nosacījuma apraksts:

vīns ar kontrolētu cilmes vietas nosaukumu “Moscadello di Montalcino” ir laižams apgrozībā stikla pudelēs ar tilpumu: 0,375 l, 0,5 l, 0,75 l, 1,5 l, 3 l vai 5 l.

Pudeles var aizdarīt ar jebkāda veida korķiem, kas atļauti spēkā esošajos tiesību aktos, izņemot kroņkorķus.

Saite uz produkta specifikāciju

https://www.politicheagricole.it/flex/cm/pages/ServeBLOB.php/L/IT/IDPagina/16136

(1) OV L 9, 11.1.2019., 2. lpp.